Драгушиново

Драгушиново е село в Западна България. То се намира в Община Самоков, Софийска област.

География 

Село Драгушиново се намира в планински район, на 2 километра от гр. Самоков. Близостта до Самоков позволява да бъде третирано като квартал на града.

Землището на село Драгушиново заема централните зони на горната (Искърска) част на Самоковската котловина, както и обширни области от преходния планинския масив, който свързва Рила и Ихтиманска средна гора, наречен в географските карти Шипочански рид и именован в местната драгушинска топонимия Главнио рид, а също и източните склонове и билото на намиращата се почти по средата на горната част на самоковската котловина Средна гора (Продановски рид).

Релефът е планинско-котловинен, силно пресечен, понижаващ своята надморска височина в посока юг-север.

Самото село Драгушиново е разположено на десния бряг на река Искър, в малка вътрешна котловина, оградена от юг, изток и север със заоблени планински склонове и широко отворена на запад към речната долина на Искъра.

Климатът е с добре изразено планинско влияние – сравнително продължителна зима със средномесечни температури през януари от (-)2 °C; (-) 5 °C и кратко прохладно лято със средномесечни юлски температури от (+) 22 °C; (+) 24 °C. Валежите са с пролетно-летен максимум, годишното количество е около 550 л/m². Снежната покривка рядко се задържа през цялата зима.

Водното богатство на землището на Драгушиново е голямо – освен протичащата през него р. Искър и нейните притоци – р. Гръчки дол, р. Катранджия, р. Матица, р. Пиперица, р. Крива вада, тук са широко разпространени т. нар. топлици – извори на силно минерализирани подпочвени води, намиращи се по тектонските разломи.

Почвите са главно кафяви горски и алувиално-ливадни.

Растителен и животински свят – на територия на землището на селото могат да се срещнат представители на всички видове растения и животни, характерни за този географски ареал. Твърде характерни са гнездящите тук около 60 двойки бели щъркели. Въпреки бракониерската сеч на иглолистни и широколистни дървета, все още има съхранени немалки по площ горски масиви от бор, цер, бук, акация.

Население 
 1934 г. – 818 жители
 1946 г. – 914 жители
 1956 г. – 963 жители
 1975 г. – 883 жители
 1992 г. – 798 жители
 2001 г. – 746 жители
 2008 г. – 636 жители
 2009 г. – 633 жители
 2010 г. – 622 жители
 2011 г. – 619 жители
 2021 г. – 569 жители

История 

При избухването на Балканската война в 1912 година 1 човек от селото е доброволец в Македоно-одринското опълчение. 

Според една от легендите името на селото идва от името на
стар шивач. Той се е казвал Драго и всеки път когато го виждали на пътя
хората казвали: „Драго ший ни ново“

Забележителности 
 Черквата Свети Тодор
 Параклисът Свети Дух 
 Параклисът Свети Иван Рилски
 Река Искър
 Гнездата на белите щъркели
 Връх Маркова Трапеза
 Кладенците с лековита вода
 Етнокултурните традиции

Кулинария 

Рецепта за рачник за Тодоров ден в Драгушиново

- Необходими продукти за седем порции

(1) 5 – 7 средноголеми речни раци, които се измиват добре и заливат с вряла вода;

(2) 400 грама ориз;

(3) Олио – 200 млл;

(4) 1 – 2 средно големи глави кромид лук;

(5) черен пипер – на вкус;

(6) сол на вкус;

(7) 5 – 6 стръка магданоз;

(8) 1,1 литра вода;

- Начин на приготвяне

Измитият ориз се поставя в тепсия. Кромидът се обелва и нарязва на дребни късове. Магданозът се нарязва на стръкове от около 3 сантиметра. Сместа се разбърква и се добавя олиото, черния пипер и солта, които отново се разбъркват и поставят в тепсията. Така приготвената смес се залива с вляла вода и се разбърква отново. Върху ориза се подреждат речните раци. Тепсията се поставя в добре загрята фурна с температура от около 200 – 220 градуса. Пече се около 30 – 40 минути.

Бележки

Литература 
Хаджийски, Г. Драгушиново, или за шепота на преданията, С. 2013 г.

Външни препратки 
 Камера предава на живо от гнездо на сeмейство щъркели в село Драгушиново. Начало на поточното предаване: 4.04.2022 г.
 

Села в Софийска област
Населени места в община Самоков